

VLADA REPUBLIKE HRVATSKE

Zagreb, 19. svibnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Ugovora između Republike Hrvatske i Talijanske Republike o razgraničenju isključivih gospodarskih pojaseva |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 7. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_ donijela

**ODLUKU**

**o pokretanju postupka za sklapanje Ugovora** **između Republike Hrvatske i Talijanske Republike o razgraničenju isključivih gospodarskih pojaseva**

**I.**

 Na temelju članka 139. Ustava Republike Hrvatske („Narodne novine“ br. 85/10. – pročišćeni tekst i 5/14. – Odluka Ustavnog suda Republike Hrvatske) pokreće se postupak za sklapanje Ugovora između Republike Hrvatske i Talijanske Republike o razgraničenju isključivih gospodarskih pojaseva.

**II.**

Republika Hrvatska i Talijanska Republika susjedi su na Jadranskom moru, koje je poluzatvoreno more ranjivog morskog ekosustava. Za obje je države važno surađivati ​​kako bi se zaštitilo Jadransko more i podmorje, očuvala njegova prirodna bogatstva te uspostavilo održivo gospodarenje.

Odlukom Hrvatskoga sabora od 5. veljače 2021., koja je u primjeni od 13. veljače 2021., proglašen je isključivi gospodarski pojas Republike Hrvatske u Jadranskom moru („Narodne novine, broj 10/21.), u skladu s Konvencijom Ujedinjenih naroda o pravu mora („Narodne novine – Međunarodni ugovori, broj 9/00.). Republika Hrvatska u njemu ostvaruje suverena prava i jurisdikciju u skladu s dijelom V. Konvencije Ujedinjenih naroda o pravu mora i zakonodavstvom Europske unije.

Isključivi gospodarski pojas je proglašen u privremeno utvrđenim granicama dotadašnjeg Zaštićenog ekološko-ribolovnog pojasa (ZERP), koja, u odnosu na talijansku stranu, privremeno slijedi crtu razgraničenja epikontinentalnog pojasa uspostavljenu Sporazumom između Vlade Socijalističke Federativne Republike Jugoslavije i Vlade Talijanske Republike o razgraničenju epikontinentalnog pojasa između dviju država u Jadranskom moru iz 1968. godine i Dogovorom između Vlade Republike Hrvatske i Vlade Talijanske Republike o preciznom utvrđivanju crte razgraničenja epikontinentskog pojasa Republike Hrvatske i Talijanske Republike iz 2005. godine. Odlukom o proglašenju isključivog gospodarskog pojasa Republike Hrvatske u Jadranskom moru navedeno je da će se vanjske granice isključivog gospodarskoj pojasa Republike Hrvatske utvrditi međunarodnim ugovorima o razgraničenju s državama čije obale leže sučelice ili bočno u odnosu na Republiku Hrvatsku.

Talijanska Republika je diplomatskim putem najavila i pokrenula odgovarajući unutarnji postupak koji bi bio temelj za proglašenje talijanskog isključivog gospodarskog pojasa, ali ga u ovom trenutku još nije proglasila te u Jadranu nema uspostavljen isključivi gospodarski pojas.

**III.**

Republika Hrvatska i Talijanska Republika su odmah po najavi proglašenja isključivih gospodarskih pojaseva iskazale interes za sklapanje ugovora o njihovom razgraničenju.

Ugovorom iz točke I. ove Odluke utvrdila bi se konačna crta razgraničenja hrvatskog i talijanskog isključivog gospodarskog pojasa, a pitanje razgraničenja između Republike Hrvatske i Talijanske Republike na moru uredilo u skladu s međunarodnim pravom. Time bi se ojačao položaj obiju država na Jadranu i stvorio temelj za čvršću suradnju na moru.

**IV.**

 Prihvaća se Nacrt ugovoraiztočke I. ove Odluke, kao osnova za vođenje pregovora.

 Nacrt ugovora iz stavka 1. ove točke, sastavni je dio ove Odluke.

**V.**

 Određuje se izaslanstvo Republike Hrvatske za vođenje pregovora u sljedećem sastavu:

* Andreja Metelko-Zgombić, državna tajnica za Europu u Ministarstvu vanjskih i europskih poslova - voditeljica izaslanstva,
* Zoran Bradić, predstavnik Ministarstva vanjskih i europskih poslova – član,
* mr. sc. Jakša Muljačić, predstavnik Ministarstva vanjskih i europskih poslova – član,
* prof. dr. sc. Maja Seršić, Pravni fakultet Sveučilišta u Zagrebu – član,
* doc. dr. sc. Trpimir Mihael Šošić, Pravni fakultet Sveučilišta u Zagrebu - član.

 Troškovi za rad izaslanstva obuhvaćaju troškove za vođenje pregovora, a osigurat će se u Državnom proračunu Republike Hrvatske u okviru redovitih sredstava Ministarstva vanjskih i europskih poslova.

**VI.**

 Ugovor iz točke I. ove Odluke potpisat će, u ime Republike Hrvatske, ministar vanjskih i europskih poslova.

**VII.**

 Izvršavanje Ugovora iz točke I. ove Odluke neće zahtijevati dodatna financijska sredstva iz Državnog proračuna Republike Hrvatske.

**VIII.**

 Ugovor iz točke I. ove Odluke ne zahtijeva donošenje novih ili izmjenu postojećih zakona, ali podliježe potvrđivanju po članku 18. Zakona o sklapanju i izvršavanju međunarodnih ugovora.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**OBRAZLOŽENJE**

Republika Hrvatska i Talijanska Republika susjedi su na Jadranskom moru, koje je poluzatvoreno more ranjivog morskog ekosustava. Za obje je države važno surađivati ​​kako bi se zaštitilo Jadransko more i podmorje, očuvala njegova prirodna bogatstva te uspostavilo održivo gospodarenje. Proglašenjem isključivih gospodarskih pojaseva na moru obje bi države stvorile pravni temelj za čvršću suradnju u ostvarenju navedenih ciljeva a njihovim sporazumnim razgraničenjem bi se to pitanje riješilo u skladu s međunarodnim pravom.

Odlukom Hrvatskog sabora od 5. veljače 2021., koja je u primjeni od 13. veljače 2021., proglašen je isključivi gospodarski pojas Republike Hrvatske u Jadranskom moru („Narodne novine“, broj 10/21.), u skladu s Konvencijom Ujedinjenih naroda o pravu mora (UNCLOS). Isključivi gospodarski pojas je proglašen u privremeno utvrđenim granicama dotadašnjeg Zaštićenog ekološko-ribolovnog pojasa (ZERP-a), koja, u odnosu na talijansku stranu, privremeno slijedi crtu razgraničenja epikontinentalnog pojasa uspostavljenu Sporazumom između Vlade Socijalističke Federativne Republike Jugoslavije i Vlade Talijanske Republike o razgraničenju epikontinentalnog pojasa između dviju država u Jadranskom moru iz 1968. godine i Dogovorom između Vlade Republike Hrvatske i Vlade Talijanske Republike o preciznom utvrđivanju crte razgraničenja epikontinentskog pojasa Republike Hrvatske i Talijanske Republike iz 2005. godine. Odlukom je navedeno da će se vanjske granice isključivog gospodarskog pojasa Republike Hrvatske utvrditi međunarodnim ugovorima o razgraničenju s državama čije obale leže sučelice ili bočno u odnosu na Republiku Hrvatsku.

Talijanska Republika je diplomatskim putem najavila i pokrenula odgovarajući unutarnji postupak koji bi bio temelj za proglašenje talijanskog isključivog gospodarskog pojasa, ali ga u ovom trenutku još nije proglasila te u Jadranu nema uspostavljen isključivi gospodarski pojas.

Republika Hrvatska i Talijanska Republika su odmah po najavi proglašenja isključivih gospodarskih pojaseva iskazale interes za sklapanje ugovora o njihovom razgraničenju. Ugovorom između Republike Hrvatske i Talijanske Republike o razgraničenju isključivih gospodarskih pojaseva (dalje u tekstu „Ugovor“), utvrdila bi se konačna crta razgraničenja hrvatskog i talijanskog isključivog gospodarskog pojasa, a pitanje razgraničenja između Republike Hrvatske i Talijanske Republike na moru uredilo u skladu s međunarodnim pravom.

Kao osnova za vođenje pregovora, u svrhu sklapanja Ugovora, pripremljen je nacrt Ugovora kojim se utvrđuje dogovor u vezi sa sporazumnim razgraničenjem hrvatskog i budućeg talijanskog isključivog gospodarskog pojasa crtom razgraničenja naših epikontinentskih pojaseva, upravo na način kao što je to određeno, na privremenim osnovama, u odluci Hrvatskog sabora o proglašenju isključivog gospodarskog pojasa iz 2021. Ugovor sadrži i odredbe o tome da razgraničenje pojaseva ne dovodi u pitanje provedbu primjenjivih pravila europskog i međunarodnog prava u tim pojasevima kao i odredbu o mirnom rješavanju sporova utemeljenu na UNCLOS-u.

**Točkom I.** Odluke uređuje se ustavna osnova za pokretanje postupka za sklapanje Ugovora.

**Točkom II.** Odluke daje se ocjena odnosa dviju država u području na koje se Ugovor odnosi te je naznačen interes obiju država surađivati na očuvanju i održivom gospodarenju mora, a proglašenje isključivog gospodarskog pojasa Republike Hrvatske i najava proglašenja Talijanske Republike su čvrsti temelj za takvu suradnju i zaštitu Jadrana.

**Točkom III.** Odluke istaknut je interes hrvatske i talijanske strane za razgraničenje isključivih gospodarskih pojaseva i određivanje granica tih prostora u kojem obje države mogu ostvarivati svoja suverena prava i jurisdikciju na Jadranu odnosno naznačeni su razlozi zbog kojih se predlaže sklapanje Ugovora.

**Točkom IV.** Odluke prihvaća se Nacrt ugovora kao osnova za vođenje pregovora te se utvrđuje da je isti njezin sastavni dio.

**Točkom V.** utvrđuje se sastav izaslanstva Republike Hrvatske za vođenje pregovora i način pokrivanja troškova.

**Točkom VI.** Odluke utvrđuje se da će Ugovor potpisati, u ime Republike Hrvatske, ministar vanjskih i europskih poslova.

**Točkom VII.** Odluke utvrđuje se da izvršavanje Ugovora neće zahtijevati dodatna financijska sredstva iz Državnog proračuna Republike Hrvatske.

**Točkom VIII.** Odluke utvrđuje se da Ugovor ne zahtjeva izmjenu i dopunu postojećih zakona, ali da podliježe potvrđivanju u skladu s člankom 140. stavkom 1. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske) i člankom 18. Zakona o sklapanju i izvršavanju međunarodnih ugovora („Narodne novine“, broj 28/96.).